#FeesMustFall: TUT-kampusse ook gesluitFoto: Jonisayi W. Maromo/ANA Studente aan die Tshwane-Universiteit vir Tegnologie (TUT) het Maandag die instansie se hoofkampus met gewelddadige protesaksie tot stilstand gedwing in hul stryd vir gratis tersiêre onderrig. Tshepang Makgatlha, ŉ lid van die EFF se studentekommando, het Maandag gesê Blade Nzimande, die minister van hoër onderwys, se bewering dat gratis onderrig nie uitvoerbaar is nie, is misleidend. “Daar is verskeie berigte uit die verlede oor onafhanklike instellings wat praat oor die uitvoerbaarheid van gratis onderrig. Volgens daardie berigte is gratis onderrig in Suid-Afrika meer as uitvoerbaar. Dit is so uitvoerbaar dat dit môre ingestel kan word,” het Makgatlha gesê. Foto: Jonisayi W. Maromo/ANA Betogers het Maandagoggend bande op die TUT se hoofkampus verbrand. Talle polisiebeamptes was op die toneel op die situasie te monitor terwyl honderde studente van die kampus af gestroom het. Van die studente het gesê hoewel hulle die veldtog vir gratis onderrig ondersteun, is hulle bekommerd oor die skade wat die studentebetogings aan die land se hoëronderwyssektor aanrig. “Ek is elke dag bekommerd oor hierdie situasie,” het een TUT-student, wat gevra het om anoniem te bly, gesê. “Gaan ons ooit gradueer met al hierdie ontwrigtings? Gaan my kwalifikasie waardevol wees in werkgewers se oë? Ons het gratis onderrig nodig, maar ons moet ook terugkom in ons klasse.” Foto: Jonisayi W. Maromo/ANA Die betogende studente het ook die ingange na die Arcadia, Soshanguve, GaRankuwa en eMalahleni-kampusse afgesper. Die TUT het later in ŉ verklaring gesê ter wille van studente en personeel se veiligheid, is alle bedrywighede op hierdie kampusse opgeskort. “Die situasie sal gemonitor word en nuwe inligting sal later deurgegee word,” lui die verklaring. Aan die ander kant van die stad het die Universiteit van Pretoria (UP) ook besluit om, weens die studentebetogings, die Oktobervakansie te vervroeg sodat dit reeds vandag begin. Lees meer oor die #FeesMustFall-betogings op Maroela Media.